Mario Kart 8

To Mario Kart 8 (ιαπωνικά: マリオカート8, Χέπμπορν: Mario Kāto Eito) είναι το όγδοο βιντεοπαιχνίδι αγώνων καρτ της σειράς Mario Kart , το οποίο αναπτύχθηκε και κυκλοφόρησε από τη Nintendo για το Wii U. Η ανάπτυξη του παιχνιδιού ανακοινώθηκε για πρώτη φορά το 2013 στο Electronic Entertainment Expo, ενώ το παιχνίδι κυκλοφόρησε παγκοσμίως το 2014. 
 
Όπως συμβαίνει και στα υπόλοιπα παιχνίδια της σειράς, στο Mario Kart 8 οι παίκτες μπορούν να ελέγξουν διάφορους χαρακτήρες από το Mario franchise, οι οποίοι παίρνουν μέρος σε αγώνες καρτ σε ποικίλες πίστες. Παράλληλα, μπορούν να χρησιμοποιήσουν αντικείμενα για να πάρουν προβάδισμα έναντι των αντιπάλων τους. Σε αντίθεση με τα άλλα παιχνίδια της σειράς, οι πίστες στο Mario Kart 8 περιλαμβάνουν για πρώτη φορά τμήματα που αψηφούν τη βαρύτητα, με τον παίκτη να μπορεί να οδηγήσει επάνω σε τοίχους και στην οροφή. Επίσης, προστέθηκε η κατηγορία των 200 κυβικών δοκιμάζοντας έτσι τις ικανότητες των παικτών. Τέλος, διατηρήθηκε η κλασική δυνατότητα ταυτόχρονης συμμετοχής πολλαπλών χρηστών, όπως επίσης και το διαδικτυακό παιχνίδι μέσω του Nintendo Network.

To Mario Kart 8 υπήρξε μία επιτυχημένη κυκλοφορία τόσο εισπρακτικά όσο και από άποψη κριτικών. Έγινε σύντομα το παιχνίδι με τις περισσότερες πωλήσεις για την κονσόλα Wii U πουλώντας πάνω από 8 εκατομμύρια αντίτυπα παγκοσμίως. Το παιχνίδι συνέχισε να ενημερώνεται σταδιακά στο λογισμικό του, ενώ επίσης απέκτησε και επεκτάσεις τις οποίες μπορούσαν να κατεβάσουν οι χρήστες από το Διαδίκτυο. Το νέο αυτό υλικό περιέχει επιπλέον χαρακτήρες, οχήματα και πίστες, ενώ είναι συμβατό και με τις φιγούρες της Nintendo (Amiibo). Τον Απρίλιο του 2017,  το παιχνίδι κυκλοφόρησε παγκοσμίως υπό τον τίτλο Mario Kart 8 Deluxe και για το Nintendo Switch. Το Mario Kart 8 Deluxe έλαβε κι αυτό πολύ καλές κριτικές και σημείωσε μεγάλη εισπρακτική επιτυχία έχοντας πουλήσει πάνω από 4 εκατομμύρια αντίτυπα έως και τον Σεπτέμβριο του 2017. Καινούριες δυνατότητες του Mario Kart 8 Deluxe αποτελούν τα διπλά αντικείμενα, οι επανερχόμενοι και νέοι χαρακτήρες και τα εξτρά οχήματα.

Παραπομπές

Εξωτερικοί σύνδεσμοι 
 Official website
 Official website (Deluxe)

Βιντεοπαιχνίδια του 2014
Mario Kart
Βιντεοπαιχνίδια της Nintendo EAD
Βιντεοπαιχνίδια του Nintendo Switch
Βιντεοπαιχνίδια split-screen multiplayer
Βιντεοπαιχνίδια ανεπτυγμένα στην Ιαπωνία
Βιντεοπαιχνίδια του Wii U